CELEX: 32014R0228
Language: sk
Date: 2014-03-10 00:00:00
Title: Vykonávacie nariadenie Komisie (EÚ) č. 228/2014 z  10. marca 2014 , ktorým sa mení nariadenie Komisie (ES) č. 601/2006, ktorým sa vykonáva nariadenie Európskeho parlamentu a Rady (ES) č. 184/2005 o štatistike Spoločenstva v oblasti platobnej bilancie, medzinárodného obchodu so službami a priamych zahraničných investícií, pokiaľ ide o formát a postup zasielania údajov

11.3.2014   
            
            
               SK
            
            
               Úradný vestník Európskej únie
            
            
               L 70/16
            
         
      VYKONÁVACIE NARIADENIE KOMISIE (EÚ) č. 228/2014
   z 10. marca 2014,
   ktorým sa mení nariadenie Komisie (ES) č. 601/2006, ktorým sa vykonáva nariadenie Európskeho parlamentu a Rady (ES) č. 184/2005 o štatistike Spoločenstva v oblasti platobnej bilancie, medzinárodného obchodu so službami a priamych zahraničných investícií, pokiaľ ide o formát a postup zasielania údajov
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 184/2005 z 12. januára 2005 o štatistike Spoločenstva v oblasti platobnej bilancie, medzinárodného obchodu so službami a priamych zahraničných investícií (1), a najmä na jeho článok 7,
   keďže:
   
               (1)
            
            
               V nariadení Komisie (ES) č. 601/2006 (2) sa stanovili vykonávacie pravidlá, pokiaľ ide o formát údajov o platobnej bilancii, medzinárodnom obchode so službami a priamych zahraničných investíciách a postup, akým sa majú Komisii (Eurostatu) tieto údaje zasielať, a vymedzili sa technické špecifikácie ich štruktúry.
            
         
               (2)
            
            
               V nariadení Komisie (EÚ) č. 555/2012 (3) sa aktualizovali požiadavky na údaje a definície vymedzené v nariadení (ES) č. 184/2005, aby sa zohľadnili nové medzinárodné normy, ktoré poskytujú všeobecné pravidlá zostavovania týchto štatistík, ako napríklad manuál Medzinárodného menového fondu o platobnej bilancii a medzinárodnej investičnej pozícii, referenčná definícia priamych zahraničných investícií Organizácie pre hospodársku spoluprácu a rozvoj a manuál Organizácie Spojených národov o štatistike medzinárodného obchodu so službami.
            
         
               (3)
            
            
               Podľa medzinárodných noriem bol ako spoločný formát správ pri elektronickej výmene údajov a metaúdajov stanovený „štandard na výmenu štatistických údajov a metaúdajov“ (ďalej len „SDMX“), ktorý už používajú alebo plánujú používať mnohé medzinárodné organizácie a vnútroštátne orgány generujúce údaje. Preto je potrebné širšie vymedziť formáty údajov kompatibilných s SDMX a zaviesť novú definíciu štruktúry údajov, ktorá by zodpovedala tomuto štandardu.
            
         
               (4)
            
            
               Nariadenie (ES) č. 601/2006, v ktorom sa vyžadovalo, aby členské štáty Komisii (Eurostatu) údaje posielali výlučne vo formáte „Gesmes“, by sa malo zmeniť, aby obsahovalo aj zmienku o SDMX.
            
         
               (5)
            
            
               Technické špecifikácie štruktúry údajov by nemali mať právne záväzný charakter. Namiesto toho by sa technické špecifikácie odporúčané Komisiou mali zahrnúť do príručky platobnej bilancie Eurostatu (4), ktorá sa každoročne reviduje. Nariadenie (ES) č. 601/2006 by sa preto malo zodpovedajúcim spôsobom zmeniť.
            
         
               (6)
            
            
               Opatrenia stanovené v tomto nariadení sú v súlade so stanoviskom Výboru pre platobnú bilanciu,
            
         PRIJALA TOTO NARIADENIE:
   Článok 1
   Nariadenie (ES) č. 601/2006 sa mení takto:
   
               1.
            
            
               Článok 2 sa nahrádza takto:
               „Článok 2
               Formát údajov
               Členské štáty používajú také formáty údajov, ktoré sú kompatibilné so štandardom na výmenu štatistických údajov a metaúdajov SDMX. Komisia (Eurostat) poskytuje podrobnú dokumentáciu týkajúcu sa týchto formátov, ako aj usmernenia o spôsobe, ako ich implementovať v súlade s požiadavkami tohto nariadenia.“
            
         
               2.
            
            
               Článok 3 sa vypúšťa.
            
         
               3.
            
            
               Príloha k nariadeniu sa vypúšťa.
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. júna 2014.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. marca 2014
      
         
            Za Komisiu
         
         
            predseda
         
         José Manuel BARROSO
         
      
   
   
      (1)  Ú. v. EÚ L 35, 8.2.2005, s. 23.
   
      (2)  Nariadenie Komisie (ES) č. 601/2006 z 18. apríla 2006, ktorým sa vykonáva nariadenie Európskeho parlamentu a Rady (ES) č. 184/2005, pokiaľ ide o formát a postup zasielania údajov (Ú. v. EÚ L 106, 19.4.2006, s. 7).
   
      (3)  Nariadenie Komisie (EÚ) č. 555/2012 z 22. júna 2012, ktorým sa mení a dopĺňa nariadenie Európskeho parlamentu a Rady (ES) č. 184/2005 o štatistike Spoločenstva v oblasti platobnej bilancie, medzinárodného obchodu so službami a priamych zahraničných investícií, pokiaľ ide o aktualizáciu požiadaviek na údaje a definícií (Ú. v. EÚ L 166, 27.6.2012, s. 22).
   
      (4)  Dostupná priamo na adrese Centra komunikácie a informačných zdrojov pre verejnú správu, podnikateľov a občanov pri Európskej komisii